Кристоф Мекел
Слово за стихотворението

Превод от немски: Венцеслав Константинов, —

chitanka.info

Стихотворението не е място, където се отглежда красотата.

Там се говори за сол, разяждаща раните.

Там се говори за смърт, за осквернени езици.

За отечества, които напомнят железни обувки.

Стихотворението не е място, където се разкрасява истината.

Там се говори за кръв, която изтича от раните.

За бедността, бедността, бедността на мечтата.

За разорение и за смет, за рухнали утопии.

Стихотворението не е място, където се лекува болката.

Там се говори за гняв, за измама и глад

(степените на ситостта там не се възпяват).

Там се говори за поглъщане и за погълнати

от пастта на мъката и съмненията, това е хроника на страданията.

Стихотворението не е място, където се облекчава

сетният час, утихва гладът и проблясва надеждата.

Стихотворението е място на смъртно ранената истина.

Крила! Крила! Ангелът пада, перата му

се разлетяват, кървави, в бурята на Историята!

Стихотворението не е място, където се щади ангелът.

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.